钦定古今图书集成/明伦汇编/氏族典/第390卷 > 李存贤
## 钦定古今图书集成/明伦汇编/氏族典/第390卷 > 李存贤

按《五代史义儿传》：存贤，许州人也。本姓王，名贤。少为
军卒，善角抵。太祖击黄巢于陈州得之，赐以姓名，养
为子。后为义儿军副兵马使，迁沁州刺史。梁兵屡攻
之，存贤力自拒守，迁武州刺史，又迁慈州。庄宗即位，
拜右武卫上将军。庄宗亦好角抵，尝与王都较，而屡
胜，颇以自矜，因顾存贤曰：“尔能胜我，与尔一镇。”存贤
博而胜之。同光二年春，幽州符存审病甚，庄宗置酒
宫中，叹曰：“北方之事，谁可代之？”因顾存贤曰：“无以易
卿，《角抵》之胜，吾不食言。”即日以为卢龙军节度使。是
岁，卒于幽州。